LV Eiropas Savienības Oficiālais Vēstnesis C 71/21

Grozījuma pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2009/C 71/10)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMA PIETEIKUMS

PADOMES REGULA (EK) Nr. 510/2006

Grozījuma pieteikums saskaņā ar 9. pantu

“PROSCIUTTO DI NORCIA”

EK Nr.: IT-PGI-0117-1554-11.07.2007

AĢIN (X) CVN ( )

1. Produkta specifikācijas nodaļa, kurā izdarīti grozījumi:

— Produkta nosaukums — Produkta apraksts — Ģeogrāfiskais apgabals — Izcelsmes apliecinājums — Ražošanas metode — Saikne — Marķējums — Valsts prasības — Citas (norādīt sīkāk)

2. Grozījuma veids:

— Grozījumi vienotajā dokumentā vai kopsavilkuma lapā — Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums — Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi — Pagaidu grozījumi specifikācijā saistībā ar publisko iestāžu noteiktu obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts).

3. Grozījums(-i):

3.1. Produkta apraksts

Ražošanas specifikācijas 3. pantā, kas ir atzīšanas pamatā, sniegta atsauce “liela dzīvsvara cūkas”, kas ir aizsargātas ģeogrāfiskās izcelsmes norādes “Prosciutto di Norcia” produkta izejviela. Tā kā jēdziens “liela dzīvsvara cūkas” ir precīzi definēts, uzskatīja, ka ir lietderīgi ražošanas specifikācijā sniegt precīzu raksturojumu definīcijai “liela dzīvsvara cūkas”, lai sniegtu atbilstošāku informāciju kontroles iestādei un uzticamākus datus patērētājam.

3.2. Izcelsmes apliecinājums

Uzskatīja par lietderīgu 7. pantā ietvert ar izcelsmi saistītus elementus, kuri nav minēti spēkā esošajā ražošanas specifikācijā.

3.3. Valsts prasības

No ražošanas specifikācijas svītro visas atsauces uz ražotāju apvienības veiktām kontroles darbībām, kuras neatbilst Regulas (EK) Nr. 510/2006 10. un 11. panta noteikumiem.

VIENOTS DOKUMENTS

PADOMES REGULA (EK) Nr. 510/2006

“PROSCIUTTO DI NORCIA”

EK Nr.: IT-PGI-0117-1554-11.07.2007.

AĢIN (X) ACVN ( )

1. Nosaukums:

“Prosciutto di Norcia”

2. Dalībvalsts vai Trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā II pielikumā)

1.2. Grupa. Gaļas produkti

3.2. Produkta apraksts, uz kuru attiecas nosaukums (1)

AĢIN “Prosciutto di Norcia” produkts ir nogatavināts žāvētais šķiņķis, un, laižot tirdzniecībā, tam ir raksturīga bumbierveida forma, tas sver ne mazāk kā 8,5 kg, sagriežot tas ir blīvs, un šķiņķa krāsa ir no sarkanīgas līdz sarkanai. Tam raksturīgs tipisks, nedaudz pikants aromāts, garša ir piesātināta, bet ne sāļa.

3.3. Izejvielas (tikai pārstrādātiem produktiem)

AĢIN “Prosciutto di Norcia” šķiņķa izejmateriālu — saskaņā ar Itālijas Ciltsgrāmatu (Libro Genealogico Italiano) — iegūst no tradicionālo šķirņu “Large White” un “Landrace” tīršķirņu vai šo pašu šķirņu kuiļu pēcnācēju cūku ciskām; kā arī no tādu cūku ciskām, kas ir uzlabotās šķirnes “Duroc” kuiļu pēcnācējas. Ir arī atļauts izmantot cūkas, kas ir citu šķirņu kuiļu vai hibrīdu kuiļu pēcnācējas, ja tās iegūtas tādas selekcijas vai krustošanas ceļā, kuru mērķi nav nesaderīgi ar Itālijas Ciltsgrāmatas mērķiem attiecībā uz liela dzīvsvara cūku iegūšanu. Attiecībā uz cūku izcelsmi nav ģeogrāfiska ierobežojuma.

Tomēr nedrīkst izmantot cūkas, kurām piemīt pretējas īpašības, jo īpaši ar cūku stresa sindromu (CSS); ģenētiskus tipus un dzīvniekus, kurus uzskata par neatbilstošiem šajā ražošanas specifikācijā noteiktajiem mērķiem, un tīršķirņu “Landrace Belga”, “Hampshire”, “Pietrain”, “Duroc” un “Spotted Poland” dzīvniekus.

3.4. Dzīvnieku barība (tikai dzīvnieku izcelsmes produktiem)

Izmantotajai barībai jāatbilst tirdzniecības standartiem. Ēdināšana, lēnām un pakāpeniski palielinot ikdienas barības devas, apvienojumā ar audzēšanas metodēm veicina liela dzīvsvara cūku iegūšanu.

To cūku ēdināšanai, kuru dzīvsvars ir no 30 līdz 80 kilogramiem, izmanto ražošanas specifikācijas 1. un 2. tabulā norādīto lopbarību, ievērojot to, ka graudaugu saturs nedrīkst būt mazāks par 45 % no kopējās sausās barības daudzuma. To cūku ēdināšanai, kuru dzīvsvars pārsniedz 80 kilogramus, jāizmanto tikai 2. tabulā norādītā lopbarība, ievērojot to, ka graudaugu saturam kopējā sausās barības daudzumā jābūt vismaz 55 %.

Izbarojot gan sūkalas, gan paniņas, to apjoms nedrīkst pārsniegt 15 litrus dienā uz vienu cūku.

Slāpekļa saturs šķiedenī nedrīkst pārsniegt 2 %.

Dehidrētu kartupeļu un maniokas kopējais apjoms nedrīkst pārsniegt 15 % no sausās barības daudzuma. Attiecībā uz visiem iepriekšminētajiem parametriem pieļaujamās pielaides nepārsniedz 10 %.

Barības devas sastāvam jābūt tādam, lai apmierinātu dzīvnieku vajadzības dažādos audzēšanas posmos attiecībā uz ražošanas specifikācijā noteiktajiem mērķiem.

Barībai drīkst pievienot minerālvielu un vitamīnu piedevas, nepārsniedzot spēkā esošajos vispārīgajos tiesību aktos noteiktos daudzumus.

3.5. Īpaši ražošanas posmi, kas jāveic noteiktajā ģeogrāfiskajā apgabalā

“Prosciutto di Norcia” ražošana un nogatavināšana jāveic 4. punktā norādītajā ražošanas teritorijā.

3.6. Īpaši noteikumi sagriešanai, rīvēšanai, iepakošanai u.c.

—

3.7. Īpaši noteikumi marķēšanai

Šķiņķi “Prosciutto di Norcia” laiž tirdzniecībā ar atbilstošu produkta identifikācijas zīmogu. Zīmogu veido logotips, uz kura ir iededzināts marķējums “Prosciutto di Norcia”. Aizsargātas ģeogrāfiskās izcelsmes norādei “Prosciutto di Norcia” jābūt atveidotai ar skaidri salasāmiem un neizdzēšamiem burtiem, kas krasi atšķiras no jebkādiem citiem uz etiķetes esošiem uzrakstiem, un aiz tās uzreiz jānorāda uzraksts “Indicazione geografica protetta” (un/vai tā saīsinājums itāļu valodā “IGP”), kam jābūt pārtulkotam tirdzniecības galamērķa valsts valodā. Šādas norādes pielāgo nosaukuma logotipam. Nedrīkst pievienot nekādu apzīmējumu, kas nav skaidri paredzēts noteikumos.

Tomēr ir atļauts lietot norādes, kurās izmantotas atsauces uz vārdiem vai uzņēmuma nosaukumiem, privātajiem zīmoliem, ja tām nav slavinošs vai patērētāju maldinošs raksturs, kā arī cūkkopības saimniecību nosaukumus, kurās veikta produkta ražošana.

4. Precīza ģeogrāfiskā apgabala definīcija:

Produkta “Prosciutto di Norcia” pārstrādes ģeogrāfiskais apgabals ietver Norcia, Preci, Cascia, Monteleone Spoleto, Poggiodomo pašvaldības, kas atrodas teritorijās, kuru augstums virs jūras līmeņa pārsniedz 500 metrus.

5. Saikne ar ģeogrāfisko apgabalu:

5.1. Ģeogrāfiskā apgabala specifika

Specifikācijas 4. punktā minētajam ģeogrāfiskajam apgabalam raksturīgas augstas kalnu grēdas, kuras neļauj ieplūst mitrajam jūras gaisam, un kaļķakmens veidojumi, kas ļauj izplatīties lietus ūdenim. Šādas īpašības apvienojumā ar zināšanām, ko iedzīvotāji uzkrājuši laika gaitā cūkkopībā un cūkgaļas atgriezumu apstrādes jomā, un attiecīgu specializēšanos ir ļāvusi šajā ģeogrāfiskajā apgabalā izveidoties tādai dabas videi un cilvēkvidei, kas kļuvusi īpaši piemērota augstvērtīga šķiņķa ražošanai.

5.2. Produkta specifika

Sagriezts šķiņķis “Prosciutto di Norcia” ir blīvs, šķiņķa krāsa ir no sarkanīgas līdz sarkanai, tā aromāts ir nedaudz pikants, garša piesātināta, bet ne sāļa.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

AĢIN “Prosciutto di Norcia” kvalitāte ir cieši saistīta ar vides apstākļiem, kā arī ar cilvēciskajiem faktoriem, kas ietekmē tā sagatavošanu. Ir skaidrs, ka apgabala dabiskā vide ir jo īpaši labvēlīga nogatavošanās un nogatavināšanas procesiem, pateicoties 5.1. punktā aprakstītajiem klimatiskajiem apstākļiem un augsnes īpatnībām. Turklāt cūkgaļas glabāšana Nursino apgabalā bija izplatīta jau seno romiešu laikos. Tā kā kalnu apvidiem bija raksturīga nabadzīga lauksaimniecība un aukstajā sezonā šā apgabala iedzīvotāji nebija nodarbināti, tie bija specializējušies cūkkopībā. Cūkkopību atbalstīja Republikas laikā un Romas Impērijas laikā, kā arī Baznīcas dominējošajā periodā, kurā lietderīgi izmantoja Lazio reģiona teritorijas. Zemnieki jau tolaik labi pārzināja cūku anatomiju un kaušanas procesu, cūkgaļas atgriezumu apstrādi un uzglabāšanu, un šķiņķi pārdeva, sālīja un nogatavināja tuvumā esošajos apgabalos.

Atsauce uz specifikācijas publikāciju:

Ražošanas specifikācijas konsolidētā versija ir pieejama vai nu

— šādā tīmekļa vietnē: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg vai

— tieši atverot ministrijas tīmekļa vietnes mājas lapu (www.politicheagricole.it) un uzklikšķinot uz “Prodotti di Qualità” (ekrāna kreisajā pusē), un visbeidzot uz “Disciplinari di Produzione all'esame dell'UE (Reg CE 510/2006)”.

(1) OV L 93, 31.3.2006., 12. lpp.